માત્ર ગુજરાત જ નહીં દેશ-વિદેશથી સંતો, સ્વયંસેવકો અને સત્સંગીઓના આગમનથી સાળંગપુર રીતસર ઉભરાયું હતું અને શેરીઓ ટૂંકી પડી રહી હતી. જ્યાં નજર કરો ત્યાં ભાવિકોનો સાગર ઘૂઘવતો હતો અને તેમની આંખોમાંથી અશ્રુઓનો દરિયો વહી રહ્યો હતો. દરેકના ચહેરા પર પ્રમુખસ્વામીના પરમધામ ગમનનો વિષાદ હતો. આ ગ્લાનિ અને આંસુ પ્રમુખસ્વામીએ તેમના જીવનમાં લાવેલા આધ્યાત્મિક પરિવર્તનના ઋણ અદા કરવા માટેનાં હતાં.